**Informatīvais ziņojums**

**“Latvijas nacionālās pozīcijas Eiropas Savienības Transporta, telekomunikāciju un enerģētikas Ministru padomes 2017.gada 8./9.jūnija sanāksmei”**

 2017.gada 8./9.jūnijā Luksemburgā notiks Eiropas Savienības Transporta, telekomunikāciju un enerģētikas Ministru padomes sanāksme, kuras darba kārtībā ir ietverti šādi Satiksmes ministrijas kompetencē esoši jautājumi, par kuriem ir izstrādātas nacionālās pozīcijas:

**1. Priekšlikums Eiropas Parlamenta un Padomes Direktīvai, ar ko groza Direktīvu 2003/59/EK par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību un Direktīvu 2006/126/EK par vadītāju apliecībām – vispārējā pieeja.**

2017. gada 1. februārī Eiropas Komisija nāca klajā ar Priekšlikumu Eiropas Parlamenta un Padomes Direktīvai, ar ko groza Direktīvu 2003/59/EK par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību un Direktīvu 2006/126/EK par vadītāju apliecībām. Direktīvas **projekta mērķi** ir uzlabot profesionālo vadītāju obligāto apmācību savstarpējo atzīšanu, kā arī modernizēt apmācības nosacījumus un precizēt to saistību ar citos Eiropas Savienības tiesību aktos noteiktajiem nosacījumiem un samazināt neskaidrību attiecībā uz izņēmumiem u.c.

**Ministru padomē ir plānots vienoties par vispārējo pieeju Direktīvas projektam.**

Latvija **kopumā atbalsta** vispārējo pieeju, jo priekšlikuma mērķis ir nodrošināt skaidrus noteikumus un saskanību starp dažādiem apmācības veidiem, kas Eiropas Savienības tiesību aktos noteikti par obligātiem profesionālo vadītāju apmācībām.

 **2. Padomes secinājumi par ceļu satiksmes drošību, apstiprinot 2017.gada marta Valletas deklarāciju – pieņemšana.**

2010.gada 2.decembrī Transporta, telekomunikāciju un enerģētikas Ministru Padome pieņēma Padomes secinājumus par ceļu satiksmes drošības politiku nākamajai desmitgadei. Cita starpā, Padome uzsvēra nepieciešamību īpašu uzmanību pievērst ceļu satiksmes negadījumos cietušo skaita samazināšanai, atbalstot specifisku kvantitatīvu samazināšanas mērķi, kas balstīts uz kopēju “ievainoto personu” (“*injured people*”) definīciju. Līdz ar to šajos Padomes Secinājumos tiek uzvērta nepieciešamība dalībvalstīm sniegt datus saskaņā ar MAIS3+ traumu skalu vēlams sākot ar 2018.gadu, lai beidzot visā Eiropas Savienībā būtu vienota metodoloģija.

2017.gada 28. un 29. martā Maltas Prezidentūra sadarbībā ar Eiropas Komisiju organizēja Augsta līmeņa konferenci Maltā, apvienojot politikas veidotājus no Eiropas Savienības un Apvienoto Nāciju Organizācijas institūcijām, ceļu satiksmes drošības ekspertus un citas iesaistītās puses. Šīs konferences neformālajā ministru sanāksmē tika apstiprināta deklarācija par ceļu satiksmes drošību.

**Ministru padomē ir plānots apstiprināt Padomes secinājumus par ceļu satiksmes drošību, kuros** dalībvalstis tiek aicinātas turpināt pasākumus, lai mazinātu bojā gājušos uz ceļiem, nacionālajos mobilitātes plānos ņemt vērā riteņbraukšanas un gājēju aspektu, uzlabot drošību, attīstos drošāku ceļa infrastruktūru, veicināt sadarbību starp dalībvalstīm t.sk. atbildīgajām institūcijām un sabiedrību ceļu satiksmes drošības plānu izstrādē un veikt dažādus citus pasākumus.

Latvija **atbalsta** Padomes **Secinājumu** par ceļu satiksmes drošību **apstiprināšanu**. Latvija piekrīt, ka ir nepieciešama aktīva rīcība ceļu satiksmes drošības uzlabošanai. Latvija apzinās ceļu satiksmes drošības paaugstināšanas nozīmīgo lomu mūsdienu aizvien pieaugošās mobilitātes apstākļos.

 **3. Padomes secinājumu projekts “ES jūras transporta politikas prioritātes līdz 2020.gadam: Konkurētspēja, Dekarbonizācija, Digitalizācija, lai nodrošinātu globālo savienojamību, efektīvu iekšējo tirgu un pasaules līmeņa jūrniecības klasteri” – apstiprināšana.**

2017.gada 29.martā Maltas Prezidentūra organizēja neformālo ministru konferenci par tēmu *“ES jūras transporta politikas prioritātes līdz 2020.gadam: Konkurētspēja, Dekarbonizācija, Digitalizācija, lai nodrošinātu globālo savienojamību, efektīvu iekšējo tirgu un pasaules līmeņa jūrniecības klasteri”*. Šajā sanāksmē ministri apstiprināja “Valletas Deklarāciju”. Pamatojoties uz “Valletas Deklarācijas” tekstu, Prezidentūra ir sagatavojusi Padomes secinājumu projektu.

**Ministru padomē ir plānots apstiprināt Padomes secinājumus**, kuros tiek uzsvērta kuģošanas nozares un tās sniegto pakalpojumu svarīgums Eiropas Savienības ekonomikai un Eiropas iedzīvotāju dzīves kvalitātes uzlabošanai, nodrošinot darba vietas un ir svarīgs Eiropas ekonomikas konkurētspējai. Tiek atkārtoti apstiprināts, ka Eiropas jūras transporta sektors saskaras ar ievērojamiem izaicinājumiem un ir nākotnē ir nepieciešama rīcība, lai saglabātu un attīstītu pievilcīgu, viedu, drošu, sociālu un ilgtspējīgu kvalitāti kuģošanai.

 Latvija **atbalsta** Padomes **Secinājumu** projektu apstiprināšanu, ņemot vērā nozīmi, ko Latvijas un Eiropas Savienības ekonomikai un iedzīvotāju dzīves kvalitātei sniedz kuģniecība un ar to saistītie pakalpojumi. Piekrītam, ka Eiropas Komisijas turpmākajā darba programmā un tās vispārējās prioritātēs līdz 2020. gadam būtu pilnībā jāņem vērā Valletas deklarācijā izklāstītās politiskās prioritātes.

**4. Priekšlikums Eiropas Parlamenta un Padomes direktīvai par Eiropas elektronisko sakaru kodeksa izveidi (pārstrādāta redakcija) Priekšlikums Eiropas Parlamenta un Padomes Regulai, ar ko izveido Eiropas Elektronisko sakaru regulatoru iestādi (BEREC) un biroju - Progresa ziņojums; - Politikas diskusijas**

2016. gada 2. decembrī Transporta, telekomunikāciju un enerģētikas Ministru Padome gandrīz vienprātīgi atbalstīja vērienīgos Eiropas Komisijas mērķus, tostarp, arī 5G Rīcības plānu, un atzina, cik svarīga Eiropas ekonomikai un sociālajam progresam ir liela ātruma savienojamība, kā arī atzina nepieciešamību uzlabot investīcijas lielas veiktspējas elektronisko sakaru infrastruktūrā un konkurences svarīgumu kā primāro līdzekli labuma nodrošināšanai galalietotājiem. Dalībvalstis ir atbalstījušas Komisijas priekšlikuma Eiropas Parlamenta un Padomes direktīvai par Eiropas elektronisko sakaru kodeksa izveidi mērķus un nozīmīgo koordinācijas un sadarbības lomu elektronisko sakaru regulēšanā, kas līdz šim ir veicinājusi digitālā vienotā tirgus attīstību.

Lai uzlabotu koordināciju Eiropas līmenī, Komisija ierosina reformēt institucionālo sistēmu, tostarp mainot Eiropas Elektronisko sakaru regulatoru iestādes (BEREC) uzdevumus un organizatorisko struktūru. BEREC ir priekšrocība, ka to veido neatkarīgas un specializētas nacionālās iestādes, kas pārzina savu nacionālo tirgu un tā būtiskās atšķirības, tādējādi iespējami izvairīties no pārmērīgās centralizācijas. Turklāt Eiropas Komisija ierosina palielināt BEREC lomu, lai tas varētu nodrošināt, ka īstenojot kopējo savienojamības uzlabošanas mērķi, ir plašāk identificētas un sistemātiskāk piemērotas Eiropā gūtās mācības.

**Ministru Padomē ir plānots pieņemt zināšanai Maltas Prezidentūras sagatavoto progresa ziņojuma par Kodeksa virzību Padomes darba grupās, kā arī diskutēt par Maltas Prezidentūras sagatavotajiem jautājumiem.**

**Atbildot uz Maltas Prezidentūras sagatavotajiem jautājumiem,** Latvija piekrīt, ka elektronisko sakaru jomā ir nepieciešams esošajai situācijai un tehnoloģiskajai attīstībai piemērots regulējums, kas veicinās nozares turpmāku attīstību, inovācijas, investīciju pieaugumu un ekonomisko izaugsmi, kā arī informācijas sabiedrības attīstību, vienlaicīgi ļaujot veiksmīgi ieviest Vienotā digitālā tirgus stratēģiju. Paredzams regulējošais ietvars Latvijā ir nodrošinājis strauju platjoslas tīkla attīstību, ko apliecina 4G tīkla pieejamība, kas Latvijā 2016.gadā bija 91% mājsaimniecību, virs Eiropas Savienības vidējā rādītāja – 84%. Ņemot vērā straujo tehnisko progresu, priekšroka būtu jādod metodēm, kas nodrošina operatīvu rīcību, iepretim laikietilpīgiem lēmumu pieņemšanas procesiem.

**5. Priekšlikums Eiropas Parlamenta un Padomes Regulai par pārrobežu paku piegādes pakalpojumiem - Vispārējā pieeja**

2016. gada 25. maijā tika publicēts Eiropas Komisija priekšlikums Eiropas Parlamenta un Padomes regulai par pārrobežu paku piegādes pakalpojumiem, kas ir tapis, secīgi īstenojot pasākumu kopu, kas noteikti Ceļvedī vienota tirgus pilnveidei paku piegādes jomā – sekmēt uzticēšanos piegādes pakalpojumiem un veicināt tirdzniecību internetā projekta realizācijā un ieviešanā[[1]](#footnote-1) un Digitālā vienotā tirgus stratēģijā Eiropai.

Regulas projekts ir daļa no e-komercijas veicināšanas Eiropas Komisijas priekšlikumu paketes, kas ļautu patērētājiem un uzņēmumiem vieglāk un drošāk pirkt un pārdot preces tiešsaistē Eiropas Savienības ietvaros. Priekšlikuma specifiskie mērķi paredz uzlabot regulatoru uzraudzību par paku tirgiem un uzlabot tarifu pārredzamību.

**Ministru padomē plānots apstiprināt vispārēju pieeju.**

Latvija **kopumā pozitīvi** **vērtē** pārrobežu paku piegādes pakalpojumu uzraudzības stiprināšanas un cenu pārredzamības veicināšanas pasākumu nozīmi, kāds ir arī Regulas projekta mērķis. Ievērojot to, ka Maltas Prezidentūras sagatavotajā Regulas projekta kompromisa redakcijā ir ņemtas vērā arī Latvijas intereses par tvērumu, Latvija kompromisa vārdā **var atbalstīt vispārējo pieeju**

 Tāpat Ministru padomē abās dienās sadaļā “ Cita informācija” ir iekļauti sekojoši informatīvie jautājumi:

 1.Pašreizējie tiesību aktu priekšlikumi:

i) Tiesību aktu kopums par mobilitāti (pirmais lasījums)

a) Priekšlikums – Eiropas Parlamenta un Padomes Regula, ar kuru groza Regulu (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem, un Regulu (EK) Nr. 1072/2009 par kopīgiem noteikumiem attiecībā uz piekļuvi starptautisko kravas autopārvadājumu tirgum;

b) Priekšlikums –Eiropas Parlamenta un Padomes Direktīva, ar ko groza Direktīvu 2006/1/EK par bez transportlīdzekļa vadītājiem nomātu transportlīdzekļu izmantošanu kravu autopārvadājumiem;

c) Priekšlikums – Eiropas Parlamenta un Padomes Regula, ar ko groza Regulu 561/2006, ar ko paredz dažu sociālās jomas tiesību aktu saskaņošanu saistībā ar autotransportu, un Regulu 165/2014 par tahogrāfiem autotransportā;

d) Priekšlikums – Eiropas Parlamenta un Padomes Direktīva, ar ko groza Direktīvu 2006/22/EK attiecībā uz kontroles prasībām, un paredz konkrētus noteikumus attiecībā uz Direktīvu 96/71/EK un Direktīvu 2014/67/ES saistībā ar autovadītāju norīkošanu autotransporta nozarē;

e) Priekšlikums – Eiropas Parlamenta un Padomes Direktīva, ar ko groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem;

f) Priekšlikums – Eiropas Parlamenta un Padomes Direktīva, ar ko groza Direktīvu 2004/52/EK par ceļu lietotāju nodokļa elektronisko iekasēšanas sistēmu savstarpēju izmantojamību Kopienā (pārstrādāta redakcija).

Eiropas Komisijas sniegta informācija. Latvija ir uzsākusi 2017.gada 31,maijā Eiropas Komisijas publicēto priekšlikumu izvērtēšanu un nacionālo pozīciju izstrādi, ņemot vērā, ka šie priekšlikumi lielā mērā ietekmēs starptautisko autopārvadājumu nozari un groza esošo regulējumu attiecībā uz ceļu maksām.

ii) Priekšlikums – Eiropas Parlamenta un Padomes Regula par kopīgiem noteikumiem civilās aviācijas jomā, par Eiropas Savienības Aviācijas drošības aģentūras izveidi un par Eiropas Parlamenta un Padomes Regulas (EK) Nr. 216/2008 atcelšanu (pirmais lasījums). Maltas Prezidentūras sniegtā informācija par pašreizējo stāvokli, ko Latvija pieņem zināšanai.

iii) Priekšlikums – Eiropas Parlamenta un Padomes Direktīva par profesionālās kvalifikācijas atzīšanu kuģošanā iekšējos ūdeņos un Padomes Direktīvas 96/50/EK un Padomes Direktīvas 91/672/EEK atcelšanu (pirmais lasījums). Maltas Prezidentūras sniegtā informācija par pašreizējo stāvokli, ko Latvija pieņem zināšanai.

2. Aviācija: Atvērta un savienota Eiropa. Eiropas Komisijas sniegta informācija, ko Latvija pieņem zināšanai.

3. Aviācijas drošība: Lielas elektroniskās ierīces rokas bagāžā. Eiropas Komisijas sniegta informācija, ko Latvija pieņem zināšanai.

4. Turpmākie pasākumi pēc Amsterdamas deklarācijas: Otrais augsta līmeņa dialogs par automatizētu un savienotu braukšanu Starptautiskajā automašīnu izstādē (*IAA*) (Frankfurte, 2017. gada 14.-15. septembris). Vācijas sniegtā informācija, ko Latvijas pieņem zināšanai.

5.Aizsardzība pret teroristu uzbrukumiem autotransportam, tostarp ceļu infrastruktūrai. Zviedrijas sniegtā informācija, ko Latvijas pieņem zināšanai.

6. ES stratēģija velotransporta jomā. Luksemburgas sniegtā informācija, ko Latvijas pieņem zināšanai.

7. Dzelzceļu drošība: Eiropas Dzelzceļa satiksmes vadības sistēma (*ERTMS*) un Eiropas vilcienu kustības vadības sistēma (*ETCS*) Luksemburgas sniegtā informācija, ko Latvijas pieņem zināšanai.

8. Nākamās prezidentvalsts darba programma. Igaunijas sniegtā informācija, ko Latvijas pieņem zināšanai.

 9. Pašreizējie tiesību aktu priekšlikumi:

i) Priekšlikums – Eiropas Parlamenta un Padomes Regula, ar ko attiecībā uz viesabonēšanas vairumtirgu noteikumiem groza Regulu (ES) Nr. 531/2012 (pirmais lasījums)

ii) Priekšlikums – Eiropas Parlamenta un Padomes Regula, ar ko attiecībā uz interneta savienojamības veicināšanu vietējās kopienās groza Regulu (ES) Nr. 1316/2013 un Regulu (ES) Nr. 283/2014 (pirmais lasījums**)**

Maltas Prezidentūra sniegs informācija par pašreizējo stāvokli, ko Latvija pieņem zināšanai.

10. Digitālā vienotā tirgus stratēģija. Eiropas Komisijas sniegta informācija par pašreizējo stāvokli, ko Latvija pieņem zināšanai

11. Kiberdrošība. Eiropas Komisijas sniegta informācija par pašreizējo stāvokli, ko Latvija pieņem zināšanai.

12. Pārskats par Eiropas progresu digitālajā jomā. Eiropas Komisijas sniegta informācija par pašreizējo stāvokli, ko Latvija pieņem zināšanai.

13. Nākamās prezidentvalsts darba programma. Igaunijas sniegtā informācija, ko Latvijas pieņem zināšanai.

Latvijas delegācijas vadītājs 2017. gada 8./9.jūnija sanāksmē būs Satiksmes ministrijas Parlamentārais sekretārs Edgars Tavars.

Iesniedzējs:

Satiksmes ministrs U.Augulis

Vizē: valsts sekretāra vietā-

Valsts sekretāra vietniece Dž.Innusa

02.06.2017. 10:00

1686 vārdi

Elīna Šimiņa-Neverovska 67028254

elina.simina@sam.gov.lv

1. <http://eur-lex.europa.eu/legal-content/EN/TXT/?uri=CELEX:52013DC0886> [↑](#footnote-ref-1)